KIRJALLINEN KYSYMYS P-0633/02

esittäjä(t): Reinhold Messner (Verts/ALE) komissiolle

(4. maaliskuuta 2002)

Aihe: BresciaPadova-moottoritietä hoitavan yhtiön toimiluvan uusiminen ja PedemontanaVenetaOvest-tien rakentaminen (Montebellosta Thieneen)

Brescian ja Padovan välisen moottoritien hallinnointia koskevaa toimilupaa pidennettiin toukokuussa 2001 yhdeksällä vuodella (vuoden 2011 loppuun asti) ilman tarjouskilpailua. Sopimuksen osapuolina ovat Brescia-Padova-yhtiö ja ANAS (Azienda Nazionale Autonoma Strade), tieverkosta vastaava Italian valtion laitos.

Ns. CiampiCosta-direktiivin(1) nojalla moottoriteitä koskevia toimilupia voidaan poikkeuksellisesti jatkaa vain riita-asioiden ratkaisemiseksi (esim. maksujen mukauttamatta jättäminen, jalkapallon MM-kilpailujen vuonna 1990 ja Columbuksen juhlavuoden 1992 vuoksi tehtyjen töiden tunnustaminen sekä muut riita-asiat, joista tarvitaan ao. viranomaisen lausunto). Tässä tapauksessa toimiluvan pidentäminen vaikuttaa perustellulta, koska toimiluvan haltijalle on myönnetty lupa sellaisten monien uusien moottoritieosuuksien rakentamiseen, jotka kuuluvat sopimukseen ja rahoitussuunnitelmaan. Näiden uusien osuuksien joukossa on edellä mainittu PedemontanaVenetaOvest-tie, jolla yhdistetään A4 (Montebello Vicentinon lähellä) ja A31 (Thienen lähellä) 27,4 km:n pituisella moottoritiellä ja 19 km:n pituisilla liittymäosuuksilla. Työn arvioidut kustannukset ovat 540 661 miljoonaa liiraa (noin 280 milj. euroa). Tämä moottoritie ei kuitenkaan ole pelkkä A4:n ja A31:n välinen yhdystie, sillä nämä tiet ovat jo yhteydessä toisiinsa Vicenzan pohjoisen tietullimaksupaikan kautta, vaan kyseessä on kokonaan uusi moottoritie Valtrompian ja Valdasticon teiden lisäksi, jotka myös sisältyvät BresciaPadova-tien toimiluvan haltijan rahoitussuunnitelmaan ja joista olen jo esittänyt komissiolle kysymykset (E-0371/01(2) ja E-4047/00(3))(4).

Onko PedemontanaVenetaOvest-moottoritien (Montebello Vicentinosta Thieneen) tapauksessa kyse uudesta työstä, jolloin toimiluvan pidentämistä ei voida perustella ilman tarjouskilpailua?

(1) Vrt. yleisten töiden ministeriön yhdessä valtiovarain-, budjetti- ja taloussuunnitteluministeriön kanssa 20.10.1998 antama direktiivi, pöytäkirja nro 011790/valtiovarainministeriö.

(2) EYVL C 235 E, 21.8.2001, s. 189.

(3) EYVL C 174 E, 19.6.2001, s. 220.

(4) Rahoitussuunnitelmassa investoinnit uusiin töihin ovat yhteensä 2 466 miljardia liiraa (1 273 miljoonaa euroa).

Frederik Bolkesteinin komission puolesta antama vastaus

(27. maaliskuuta 2002)

Komissio on jo pyytänyt Italian viranomaisilta tietoja yritykselle Società per l'autostrada Brescia-Verona-Vicenza-Padova myönnetyn moottoritietä koskevan toimiluvan voimassaoloajan pidentämisestä. Viranomaisten antaman vastauksen mukaan voimassaolon pidentäminen ei liity uusien moottoriteiden toteutukseen, vaan toimiluvan myöntäneen viranomaisen kanssa syntyneen riita-asian päättämiseen. Se koskee etenkin maksujen jäädyttämistä inflaation torjumiseksi 20. lokakuuta 1998 annetun ministeriöidenvälisen ohjeen nro 238 perusteita noudattaen.

Komissio aikoo kuitenkin pyytää kyseisiltä viranomaisilta kaikki tarvittavat tiedot sen arvioimiseksi, onko PedemontanaVenetaOvest-tieosuuden toteutusta ja hallinnointia koskevan toimiluvan myöntäminen edellä mainitulle yritykselle ollut yhteisön lainsäädännön mukaista. Mikäli kyseisten tietojen tarkastelusta kävisi ilmi noudatetun menettelyn olleen yhteisön säännöstön vastainen, komissio ryhtyy tietenkin välittömästi aiheellisiin toimiin.